**MINISTARSTVO HRVATSKIH BRANITELJA**

**IZVJEŠĆE O PROVEDBI**

**ZAKONA O OSOBAMA NESTALIM U DOMOVINSKOM RATU**

**ZA 2023. GODINU**

Sadržaj

[**Uvod** 2](#_Toc65247719)

### Traženje nestalih i smrtno stradalih osoba u Domovinskom ratu za koje nije poznato mjesto ukopa

[1.1. Pokretanje postupka traženja osobe nestale u Domovinskom ratu 2](#_Toc65247720)

1.2. Prikupljanje saznanja o osobama nestalim u Domovinskom ratu te pojedinačnim i masovnim grobnicama…………………………………………………………………………………………3

[1.3. Terenske aktivnosti i ekshumacija posmrtnih ostataka 3](#_Toc65247722)

[1.4. Obrada i identifikacija posmrtnih ostataka 5](#_Toc65247723)

[1.5. Završetak postupka traženja 6](#_Toc65247724)

[1.6. Pogrebna skrb](#_Toc65247725) 6

1. **Evidencije**

2.1. Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa ………………………………………….. 7

[2.2. Evidencija o ekshumiranim, identificiranim i neidentificiranim posmrtnim ostacima 7](#_Toc65247728)

1. **Suradnja s drugim državama, međunarodnim organizacijama i udrugama**

[3.1. Suradnja s drugim državama](#_Toc65247730) 7

[3.2. Suradnja s međunarodnim organizacijama i mehanizmima](#_Toc65247731) 9

[3.3. Suradnja s udrugama 11](#_Toc65247732)

 **Utrošak financijskih sredstava** ……………………………………………………………….. 12

 **Zaključak** …………………………………………………………………………………….… 12

## Uvod

Naglašavajući svoju bezuvjetnu predanost i posvećenost rješavanju pitanja nestalih i smrtno stradalih osoba u Domovinskom ratu za koje nije poznato mjesto ukopa, Republika Hrvatska je putem Ministarstva hrvatskih branitelja (u daljnjem tekstu: Ministarstvo) kao nositelja te drugih nadležnih tijela, u razdoblju od 1. siječnja do 31. prosinca 2023. godine nastavila s provedbom aktivnosti traženja, sukladno Zakonu o osobama nestalim u Domovinskom ratu („Narodne novine, broj 70/19.) (u daljnjem tekstu: Zakon).

Ministarstvo je, u izvještajnom razdoblju, nastavilo prikupljati saznanja o nestalim i smrtno stradalim osobama u Domovinskom ratu za koje nije poznato mjesto ukopa te pojedinačnim i masovnim grobnicama, iz svih raspoloživih izvora. Temeljem tih saznanja provedene su terenske aktivnosti te obrada pronađenih kao i ranije ekshumiranih neidentificiranih posmrtnih ostataka, s ciljem njihove identifikacije.

Budući da je ključna prepreka učinkovitijem rješavanju ovoga pitanja nedostatak točnih, potpunih i vjerodostojnih informacija o mjestima prikrivenih grobnica, Ministarstvo ustraje na preuzimanju odgovornosti i provedbi obveza u području bilateralne suradnje s nadležnim tijelima za traženje nestalih osoba Bosne i Hercegovine, Crne Gore i, osobito, Republike Srbije. Također, Ministarstvo je dalo punu i konstruktivnu potporu multilateralnom mehanizmu (uspostavljenom 2018. godine), radi rješavanja slučajeva od zajedničkog interesa kao i unaprjeđenja metodologije rada uopće.

Iako je samostalnim naporima nadležnih tijela Republike Hrvatske riješena većina slučajeva nestalih osoba, u izvještajnom razdoblju nastavljena je suradnja s međunarodnim organizacijama u projektima koji mogu pridonijeti učinkovitosti procesa traženja nestalih osoba. Prvenstveno se ističe suradnja s Međunarodnom komisijom za nestale osobe i Međunarodnim odborom Crvenoga križa.

Osobiti interes Ministarstva su obitelji nestalih i smrtno stradalih osoba u Domovinskom ratu za koje nije poznato mjesto ukopa. Vodeći se istim ciljem – pronalaskom njihovih nestalih članova, postignuto je zajedništvo u odnosu s obiteljima i udrugama koje ih okupljaju. U izvještajnom razdoblju nastavljena je iznimna suradnja i partnerski odnos s udrugama obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

Uz navedeno, s ciljem prevladavanja ključnih prepreka u procesu traženja, odnosno ublažavanja njihovih učinaka, nastavljena su ulaganja radi daljnjeg unaprjeđenja cjelokupnog sustava te metodologije rada, u području prikupljanja saznanja o nestalim osobama, provedbe terenskih istraživanja te obrade i identifikacije posmrtnih ostataka.

1. **TRAŽENJE NESTALIH I SMRTNO STRADALIH OSOBA U DOMOVINSKOM RATU ZA KOJE NIJE POZNATO MJESTO UKOPA**

##  Pokretanje postupka traženja osobe nestale u Domovinskom ratu

Zahtjev za pokretanje postupka traženja nestale i smrtno stradale osoba u Domovinskom ratu za koje nije poznato mjesto ukopa, sukladno čl. 8. Zakona, podnosi se Ministarstvu izravno ili putem Hrvatskog Crvenog križa, Međunarodnoga odbora Crvenoga križa ili društva Crvenoga križa ili Crvenog polumjeseca u državi u kojoj podnositelj zahtjeva prebiva. Zahtjev je moguće podnijeti i u diplomatsko-konzularnim predstavništvima Republike Hrvatske.

U izvještajnom razdoblju zaprimljena su četiri nova zahtjeva za traženjem, koji su upućeni na provjeru. Temeljem nalaza provjere utvrđeno je kako su za sva četiri zahtjevaza traženjem smrtno stradale osobe za koje nije poznato mjesto ukopa ispunjeni uvjeti iz čl. 11. Zakona te su uvršteni u službene evidencije Ministarstva.

##  Prikupljanje saznanja o osobama nestalim u Domovinskom ratu te pojedinačnim i masovnim grobnicama

Prikupljanje saznanja o nestalim osobama i prikrivenim mjestima masovnih i pojedinačnih grobnica najznačajnija je aktivnost, budući da o točnosti i vjerodostojnosti tih saznanja ovisi učinkovitost cjelokupnog procesa traženja. Zbog povezanosti pitanja nestalih osoba s počinjenim ratnim zločinima i drugim kaznenim djelima, kao i zbog proteka vremena, prikupljanje saznanja o sudbini nestalih osoba i mjestima ukopa njihovih posmrtnih ostataka najsloženiji je segment u procesu traženja nestalih osoba. Tako su od listopada 2016. godine zaključno s 31. prosinca 2023. godine, od 385 terenski istraženih lokacija, posmrtni ostaci pronađeni na njih 56, što čini 14,5 %.

Ministarstvo, kao koordinacijsko tijelo, prikuplja saznanja iz svih raspoloživih izvora: ponajprije od nadležnih tijela Republike Hrvatske (Ministarstva unutarnjih poslova, sigurnosno – obavještajnih agencija), samostalno i putem područnih ispostava, suradnjom s nadležnim tijelima drugih država, međunarodnim organizacijama i udrugama.

Međuresorna suradnja je ključni mehanizam u procesu traženja čijem je osnaživanju pridonio i Zakon, kojim su određena nadležna tijela i njihove zadaće te jasno i jednoznačno propisane obveze drugih nadležnih tijela u procesu traženja nestalih osoba, čime je osigurano usklađeno planiranje i djelovanje, prevladavanje administrativnih prepreka te pravodobno i jednoznačno informiranje.

Radi koordinacije prikupljanja saznanja putem međuresorne suradnje, u izvještajnom razdoblju dodatno je intenziviran rad *Radne skupine za prikupljanje saznanja o nestalim osobama i neregistriranim grobnim mjestima*, sastavljene od predstavnika Ministarstva, Ministarstva unutarnjih poslova, sigurnosno - obavještajnih agencija i Državnog odvjetništva Republike Hrvatske te je održan veći broj sastanaka radi dogovora o aktivnostima traženja osoba nestalih u Domovinskom ratu.

Kontinuiranim intenzivnim radom svih dionika procesa traženja osoba nestalih u Domovinskom ratu svakodnevno se prikupljaju, razmjenjuju i raščlanjuju relevantna saznanja. Provedbom tih aktivnosti, u razdoblju od 1. siječnja do 31. prosinca 2023. godine, sukladno čl. 14. Zakona, Ministarstvo je prikupilo i objedinilo saznanja o 49 mogućih mjesta prikrivenih masovnih i pojedinačnih grobnicana ranije privremeno okupiranim područjima Republike Hrvatske.

##  Terenske aktivnosti i ekshumacije posmrtnih ostataka

Ministarstvo je, temeljem prikupljenih saznanja iz točke 1.2. ovoga Izvješća, organiziralo i koordiniralo provedbom terenskih istraživanja i ekshumacija posmrtnih ostataka. U provedenim aktivnostima, sukladno čl. 18. i 19. Zakona te općim propisima - Zakon o kaznenom postupku („Narodne novine“, br. 152/08., 76/09., 80/11., 121/11., 91/12., 143/12., 56/13., 145/13., 152/14., 70/17., 126/19., 130/20. i 80/22.), Zakon o sustavu državne uprave („Narodne novine“, br. 66/19. i 155/23. – Zakon o plaćama u državnoj službi i javnim službama) i dr., obavljajući zadaće iz svoje nadležnosti, uz Ministarstvo i značajnu informacijsku potporu Ministarstva unutarnjih poslova i sigurnosno-obavještajnih agencija, sudjelovali su: Ministarstvo obrane, nadležna županijska državna odvjetništva i sudovi te znanstveno-medicinske ustanove. U izvještajnom razdoblju provedena su terenska istraživanja, uključujući probna iskapanja, na 28 novo utvrđenih mjesta na području sedam županija za koja su prikupljena saznanja ukazivala kako se radi o mogućim mjestima masovnih i pojedinačnih grobnica te je nastavljeno istraživanje na lokalitetu „Petrovačka dola“ kod Vukovara (započeto 2022.). Tako je na području Vukovarsko-srijemske županije obrađeno šest novih lokacija, na području Požeško-slavonske devet lokacija kao i na području Sisačko-moslavačke županije, njih devet, dok je na području Brodsko-posavske, Karlovačke, Ličko-senjske i Dubrovačko-neretvanske županije istražena po jedna lokacija.

Probnim iskapanjima tih lokacija, u ukupnom trajanju od 322 radna dana, obrađeno je 23.289 m2 površine.

Pritom, najopsežnije aktivnosti provodile su se u Vukovarsko-srijemskoj županiji gdje su provedena sustavna istraživanja šest lokacija na području Grada Vukovara, Mirkovaca, Negoslavaca i Svinjarevaca.

Terenskim istraživanjima na lokaciji Svinjarevci, „Šarviz dola“ provedenim tijekom veljače i ožujka 2023. godine (u trajanju od 33 radna dana), kojima je pretražena površina od 12.378 m2, pronađena je masovna grobnica. Tom prilikom pronađeni su i ekshumirani posmrtni ostaci 11 osoba iz razdoblja Domovinskoga rata, koji su nakon ekshumacije prevezeni u znanstveno-medicinske ustanove radi obrade i identifikacije. Riječ je o trećoj masovnoj grobnici otkrivenoj u mandatu od listopada 2016. godine na području Vukovarsko-srijemske županije.

Usporedo s navedenim aktivnostima, temeljem raspoloživih podataka, u izvještajnom razdoblju nastavljena je provedba aktivnosti terenskog istraživanja na lokaciji odlagališta otpada „Petrovačka dola“ u Vukovaru. S provedbom aktivnosti na lokaciji „Petrovačka dola“ započelo se 25. 4. 2022. godine te je zaključno s 31. prosinca 2023. godine, provedba terenskih istraživanja na prostoru odlagalištu otpada „Petrovačka dola“ u Vukovaru trajala ukupno 323 radna dana, odnosno 182 radna dana tijekom 2023. godine. Riječ je o iznimno zahtjevnoj lokaciji čije se istraživanje nastavlja i u 2024. godini.

Slijedi Sisačko-moslavačka županija, gdje je, sukladno raspoloživim informacijama, istražen veći broj mogućih lokacija na području Novog Sela Glinskoga, Šamarice, Male Soline, Hađera i Košutarice.

Radi pronalaska nestalih i smrtno stradalih osoba za koje nije poznato mjesto ukopa, poglavito osoba nestalih u logoru Bučje, podjednak broj lokacija, njih devet, istražen je i u Požeško-slavonskoj županiji.

Uz navedeno, proveden je i terenski izvid daljnjih 35 mogućih mjesta masovnih i pojedinačnih grobnica za koje je u tijeku daljnja obrada kako bi iste bile pripremljene za provedbu probnih iskapanja.

**Ukupne terenske aktivnosti i ekshumacije posmrtnih ostataka prema županijama**

1. **siječnja – 31. prosinca 2023.)**

|  |  |  |  |
| --- | --- | --- | --- |
| **Županija** | **Broj terenskih izvida** | **Broj probnih iskapanja/ekshumacija** | **Broj ekshumiranih** **osoba** |
| Bjelovarsko-bilogorska | 1 | - |  - |
| Vukovarsko-srijemska | 8 | 6 | 11 |
| Sisačko-moslavačka | 2 | 9 | Posmrtni ostaci nisu pronađeni |
| Ličko-senjska  | 2 | 1 | Posmrtni ostaci nisu pronađeni |
| Dubrovačko-neretvanska | 2 | 1 | Posmrtni ostaci nisu pronađeni |
| Šibensko-kninska | 7 | - | - |
| Zadarska | 7 | - | - |
| Osječko-baranjska | 4 | - | - |
| Karlovačka | - | 1 | Posmrtni ostaci nisu pronađeni |
|  Brodsko-posavska | - | 1 | Posmrtni ostaci nisu pronađeni |
|  Požeško-slavonska | 2 | 9 | Posmrtni ostaci nisu pronađeni |
| **UKUPNO** | **35** | **28** | **11** |

##  Obrada i identifikacija posmrtnih ostataka

Za potrebe obrade i identifikacije posmrtnih ostataka ekshumiranih na području Republike Hrvatske te preuzetih s područja drugih država, sukladno čl. 21. Zakona, Ministarstvo zaključuje godišnje ugovore sa znanstveno-medicinskim ustanovama: Zavodom za sudsku medicinu i kriminalistiku Medicinskoga fakulteta Sveučilišta u Zagrebu, Kliničkim bolničkim centrom Osijek, Medicinskim fakultetom Sveučilišta u Osijeku, Kliničkim bolničkim centrom Split te Nacionalnom memorijalnom bolnicom „Dr. Juraj Njavro“ Vukovar, a koje obavljaju medicinski dio poslova. Ugovori su također zaključeni i s dobavljačima pribora i reagensa koji se koriste u procesu identifikacije.

Radi identifikacije ekshumiranih posmrtnih ostataka tijekom izvještajnog razdoblja kao i neidentificiranih posmrtnih ostataka ekshumiranih u ranijem razdoblju, u izvještajnom razdoblju, metodom analize DNA, uspješno su obrađena 152 uzorka izuzeta iz neidentificiranih posmrtnih ostataka. U navedene podatke uvršteni su i slučajevi koji su predmetom revizije neidentificiranih posmrtnih ostataka.

Temeljem nalaza zaprimljenih od znanstveno-medicinskih ustanova, Uprava za zatočene i nestale u izvještajnom razdoblju, organizirala je 5 (pet) završnih identifikacija posmrtnih ostataka na koje su pozvani članovi obitelji 13 preliminarno identificiranih osoba, čiji su posmrtni ostaci ekshumirani iz masovnih i pojedinačnih grobnica na području Republike Hrvatske. Identifikaciji su se odazvale sve obitelji koje su prihvatile nalaze, čime su u izvještajnom razdoblju identificirani posmrtni ostaci 13 osoba.

Obitelji preliminarno identificiranih osoba, temeljem naloga Ministarstva, o planiranoj identifikaciji su obaviještene posredstvom nadležnih upravnih tijela u županijama odnosno Gradu Zagrebu, Hrvatskog Crvenoga križa i Međunarodnog odbora Crvenoga križa, a u završnoj identifikaciji posmrtnih ostataka, obavljajući poslove iz svoje nadležnosti, uz Ministarstvo, sudjelovale su znanstveno-medicinske ustanove, Ministarstvo obrane te nadležna upravna tijela u županijama odnosno Gradu Zagrebu.

Identificirani posmrtni ostaciekshumirani su u Vukovarsko-srijemskoj županiji. Pritom, završno su identificirani posmrtni ostaci svih 11 osoba ekshumiranih u prvom tromjesečju 2023. godine iz masovne grobnice „Šarviz dola“. Identifikacijom je potvrđeno kako se radi o hrvatskim braniteljima i civilima nasilno odvedenim u rujnu i listopadu 1991. godine, prilikom okupacije dijelova bivše općine Vukovar od strane tadašnje JNA i paravojnih formacija. Posmrtni ostaci dvije ostale identificirane osobe, ekshumirani su u ranijem razdoblju iz masovne grobnice na Novom groblju u Vukovaru.

Za svih 13 identificiranih osoba pri Ministarstvu je bio pokrenut postupak traženja, pri čemu se 11 osoba vodilo u Evidenciji osoba nestalih u Domovinskom ratu, a dvije u Evidenciji smrtno stradalih osoba u Domovinskom ratu za koje nije poznato mjesto ukopa.

Dodatno, temeljem nalaza revizije, provedena je reasocijacija, odnosno obiteljima su predstavljeni nalazi reasocijacije za tri osobe.

Postupajući sukladno odredbama Zakona, nakon identifikacija, Ministarstvo je nadležnim pravosudnim tijelima dostavilo cjelovitu dokumentaciju o obradi i identifikaciji navedenih posmrtnih ostataka.

**Neidentificirani posmrtni ostaci**

Radi identifikacije neidentificiranih posmrtnih ostataka ekshumiranih iz pojedinačnih, masovnih i asanacijskih grobnica, sukladno čl. 25. Zakona, Ministarstvo u suradnji sa znanstveno-medicinskim ustanovama, drugim nadležnim tijelima i organizacijama provodi aktivnosti koje se sastoje u prikupljanju dodatnih podataka i saznanja o osobama nestalim u Domovinskom ratu i smrtno stradalim osobama u Domovinskom ratu za koje nije poznato mjesto ukopa, obradi posmrtnih ostataka i drugih aktivnosti radi utvrđivanja identiteta neidentificiranih posmrtnih ostataka.

Tako su u izvještajnom razdoblju poduzete, odnosno nastavljene sljedeće aktivnosti:

* Sustavna revizija prethodno ekshumiranih neidentificiranih posmrtnih ostataka te njihova ponovna obrada primjenom najsuvremenije metodologije;
* Raščlamba podataka iz zaprimljene dokumentacije i postojećega gradiva Uprave za zatočene i nestale temeljem kojih se dolazilo do pretpostavke o mogućim preliminarnim identitetima žrtava;
* Prikupljanje podataka o neidentificiranim posmrtnim ostacima, u suradnji s drugim tijelima, udrugama i obiteljima te postupanje prema prikupljenim saznanjima;
* Provedba Zajedničkog projekta identifikacija metodom analize DNA s Međunarodnom komisijom za nestale osobe kroz razmjenu podataka o prikupljenim referentnim uzorcima i dobivenim nalazima obrade referentnih uzoraka.

Također, budući da je preduvjet identifikaciji metodom analize DNA raspolaganje dostatnim referentnim uzorcima, u koordinaciji s Ministarstvom unutarnjih poslova, provedena je opsežna aktivnost prikupljanja podataka o srodnicima onih nestalih i smrtno stradalih osoba za koje nije poznato mjesto ukopa, a za koje se ne raspolaže ili ne raspolaže dostatnim referentnim uzorcima. Podaci su obrađeni te je u tijeku nastavak provedbe aktivnosti prikupljanja referentnih krvnih uzoraka.

Također, provedena je sanacija, prilagodba i uređenje građevine (hangara 86) u vojarni „Pukovnik Marko Živković“ u Velikoj Gorici, koju je Ministarstvo obrane ustupilo Ministarstvu hrvatskih branitelja. Prostor ustupljen na privremeno korištenje namijenjen je potrebama obrade posmrtnih ostataka žrtava iz Domovinskog rata te Drugog svjetskog rata i poslijeratnog razdoblja.

## Završetak postupka traženja

Sukladno čl. 27. Zakona, proces traženja nestale ili smrtno stradale osobe za koju nije poznato mjesto ukopa prestaje kada podnositelj zahtjeva za traženje prihvati nalaze identifikacije ili Ministarstvu dostavi izjavu o zaključenju postupka traženja izravno ili pak putem Hrvatskog Crvenoga križa ili Međunarodnoga odbora Crvenoga križa ili društva Crvenoga križa ili Crvenoga polumjeseca u zemlji u kojoj boravi.

U izvještajnom je razdoblju završen postupak traženja za 17 osobaevidentiranih u službenim evidencijama Ministarstva. Pritom je za 13 osoba postupak traženja zaključen temeljem prihvaćanja nalaza identifikacijeod strane obitelji[[1]](#footnote-1), a za četiri osobe temeljem izjava obitelji o zaključenju postupka traženja.

##  Pogrebna skrb

Nakon identifikacije, Ministarstvo je, sukladno čl. 29. Zakona, u suradnji s drugim nadležnim tijelima, ustanovama i pravnim osobama koje provode poslove iz svoje nadležnosti i/ili temeljem potpisanih sporazuma o obavljanju poslova za potrebe Ministarstva, organiziralo i koordiniralo pogrebnu skrb za identificirane osobe.

Tako je, u izvještajnom razdoblju, sukladno željama obitelji, organizirana pogrebna skrb za 24 osobe.

Pritom, za devet identificiranih osoba za koje je utvrđen status hrvatskoga branitelja, pogrebna skrb osigurana je sukladno čl. 137. Zakona o hrvatskim braniteljima iz Domovinskoga rata i članovima njihovih obitelji (NN [121/17](https://www.zakon.hr/cms.htm?id=40895), [98/19](https://www.zakon.hr/cms.htm?id=40893), [84/21](https://www.zakon.hr/cms.htm?id=49507) i 156/23) i Pravilniku o ostvarivanju prava na troškove ukopa uz odavanje vojnih počasti te grobno mjesto i njegovo održavanje (NN 51/2018, 41/2022). Za preostalih 15 identificiranih osoba, pogrebna skrb osigurana je sukladno čl. 57. Zakona o civilnim stradalnicima iz Domovinskog rata (NN 84/21) i Pravilniku o ostvarivanju prava na troškove ukopa (NN 51/2018).

1. **EVIDENCIJE**

##  Evidencija osoba nestalih u Domovinskom ratu i Evidencija smrtno stradalih osoba u Domovinskom ratu za koje nije poznato mjesto ukopa

U svrhu prikupljanja podataka o osobama nestalim u Domovinskom ratu i njihovog pronalaska, sukladno čl. 32. Zakona, Ministarstvo vodi, organizira i održava službenu Evidenciju osoba nestalih u Domovinskom ratu i Evidenciju smrtno stradalih osoba u Domovinskom ratu za koje nije poznato mjesto ukopa te izdaje uvjerenja na zahtjev osoba koje imaju pravni interes. Službena evidencija sadrži osobne podatke o traženoj osobi, podatke o okolnostima nestanka te druge informacije koje su od značaja za proces traženja.

Način vođenja, sadržaj i ostalo u vezi s vođenjem evidencija uređeni su Pravilnikom o načinu vođenja Evidencije o osobama nestalim u Domovinskom ratu i Evidencije smrtno stradalih osoba u Domovinskom ratu za koje nije poznato mjesto ukopa („Narodne novine“, broj 22/20.).

Prema stanju evidencija na dan 31. prosinca 2023. godine, otvoreno je 1409 zahtjeva za traženje osoba nestalih u Domovinskom ratu te 394 zahtjeva za traženje posmrtnih ostataka smrtno stradalih osoba za koje nije poznato mjesto ukopa, što ukupno čini 1803 neriješena slučaja iz razdoblja Domovinskoga rata.

## 2.2. Evidencija o ekshumiranim, identificiranim i neidentificiranim posmrtnim ostacima

Ministarstvo, sukladno čl. 38. Zakona, vodi i službenu Evidenciju o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica te, kao i u slučaju prethodnih evidencija, izdaje uvjerenja na zahtjev osoba koje imaju pravni interes. U ovoj evidenciji se vode svi identificirani i neidentificirani posmrtni ostaci osoba koji su, u organizaciji i koordinaciji Uprave za zatočene i nestale Ministarstva, ekshumirani iz masovnih, pojedinačnih i asanacijskih grobnica. Posmrtni ostaci se, u navedenu Evidenciju upisuju nakon pronalaska, a temeljem zapisnika nadležnih pravosudnih tijela o ekshumaciji.

Način vođenja, sadržaj i ostalo u vezi s vođenjem Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica, uređeni su Pravilnikom o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica („Narodne novine“, broj22/20.).

Prema stanju Evidencije na dan 31. prosinca 2023. godine, dosadašnjim tijekom procesa, iz masovnih, pojedinačnih i asanacijskih grobnica ekshumirani su posmrtni ostaci 5235 osoba. Od ukupnoga broja ekshumiranih uspješno je završno identificirano 83,7 % ekshumiranih posmrtnih ostataka.

1. **SURADNJA S DRUGIM DRŽAVAMA, MEĐUNARODNIM ORGANIZACIJAMA I UDRUGAMA**

U procesu traženja nestalih i smrtno stradalih osoba u Domovinskom ratu za koje nije poznato mjesto ukopa, nadležna tijela – Ministarstvo i Povjerenstvo Vlade Republike Hrvatske za osobe nestale u Domovinskom ratu (u daljnjem tekstu: Povjerenstvo), surađuju s nadležnim tijelima drugih država, poglavito Republike Srbije, Bosne i Hercegovine i Crne Gore.

### Uz navedeno, nadležna tijela surađuju i s međunarodnim organizacijama koje se bave pitanjem nestalih osoba. Posebna pozornost posvećena je suradnji s udrugama koje okupljaju obitelji nestalih osoba, radi daljnjeg doprinosa zaštiti, promicanju i ostvarivanju prava obitelji da im se omogući saznanje o njihovom nestalom članu ili pronalazak njegovih posmrtnih ostataka radi trajnog zbrinjavanja te da u najvećoj mogućoj mjeri budu upoznati s okolnostima nestanka ili smrtnog stradavanja.

### 3.1. Suradnja s drugim državama

U izvještajnom razdoblju nastavljena su nastojanja za unaprjeđenje bilateralne suradnje s nadležnim tijelima Republike Srbije i Bosne i Hercegovine, sukladno sklopljenim međunarodnopravnim instrumentima o suradnji iz područja traženja nestalih osoba.

**3.1.1. Republika Srbija**

Pitanje nestalih osoba i dalje predstavlja jedno od najsloženijih otvorenih pitanja u odnosima s Republikom Srbijom. Budući da većinu neriješenih slučajeva iz Domovinskoga rata čine hrvatski branitelji i civili nestali i smrtno stradali u oružanoj velikosrpskoj agresiji na Republiku Hrvatsku 1991./1992. godine, nadležna tijela Republike Hrvatske, od uspostave odnosa s Republikom Srbijom 1995. godine (tada Saveznom Republikom Jugoslavijom), ističu sljedeća otvorena pitanja/zahtjeve:

1. Dostava informacija o nestalim osobama te primarnim i sekundarnim masovnim i pojedinačnim grobnicama na ranije okupiranim područjima Republike Hrvatske;
2. Povrat i dostava dokumentacije (dostava identifikacijskih protokola, povrat dokumentacije iz Vukovarske bolnice, Borovo Commerca, i dr.);
3. Provedbu ekshumacija na području Republike Srbije - nastavak ekshumacija registriranih grobnih mjesta te utvrđivanje i ekshumaciju neregistriranih grobnih mjesta.

U tu svrhu, nadležna tijela Republike Hrvatske traže pristup vojnim arhivima; prikupljanje podataka od osoba koje raspolažu tim saznanjima, a koje se nalaze na području Srbije; proaktivniji pristup u istraživanjima slučajeva masovnih i pojedinačnih nestanaka na području Republike Hrvatske te aktivnosti koje će osigurati da se u sklopu istraga ratnih zločina čije se žrtve vode nestalima, utvrde mjesta masovnih i pojedinačnih grobnica.

Također, radi unaprjeđenja suradnje, nadležna tijela Republike Hrvatske zalažu se za unaprjeđenje pravnoga okvira suradnje, prilagođenoga sadašnjem vremenskom i sadržajnom kontekstu, budući da je postojeći pravni okvir koji datira iz 1995., odnosno 1996. godine, prevladan.

Pritom, Republika Hrvatska, sukladno Zakonu, ustraje na tome da državljanstvo i prebivalište budu ključni kriterij za određivanje nadležnosti. Istodobno, traženje nestalih osoba u Republici Srbiji regulirano je Zakonom o upravljanju migracijama ("Sl. glasnik RS", br. 107/2012), gdje se Komisija Vlade Republike Srbije za nestala licaproglašava nadležnom za sve nestale osobe na području bivše SFRJ od 1991. do 1995. godine, a što je istovjetno načelu „univerzalne jurisdikcije“ u predmetima ratnih zločina.

Budući da je ovakvo stajalište neprihvatljivo za Republiku Hrvatsku, o novom pravnom okviru suradnje moguće je razgovarati tek nakon što Republika Srbija prihvati i u svoj normativni okvir, kao kriterij za određivanje nadležnosti, ugradi načelo državljanstva odnosno prebivališta u trenutku nestanka.

U nastojanju postizanja napretka u rješavanju otvorenih pitanja, u izvještajnom razdoblju je, na poziv Povjerenstva Vlade Republike Hrvatske za osobe nestale u Domovinskom ratu, održan sastanak Povjerenstva Vlade Republike Hrvatske za osobe nestale u Domovinskom ratu i Komisije Vlade Republike Srbije za nestala *lica* (Zagreb, 30. siječnja 2023.). Tom prilikom ponovljeni su zahtjevi Republike Hrvatske iz ranijega razdoblja te dostavljena četiri nova zahtjeva za dostavom podataka i dokumentacije radi pronalaska nestalih osoba. Na istom je sastanku dogovorena provedba zajedničkog trilateralnoga terenskog izvida (koji je proveden 28. ožujka 2023. godine).

No unatoč uloženim naporima, u izvještajnom razdoblju od nadležnih tijela Republike Srbije nije zaprimljena niti jedna informacija od značaja za rješavanje istaknutih otvorenih pitanja/zahtjeva Republike Hrvatske. Svi riješeni slučajevi nestalih osoba, isključivo su rezultat napora i aktivnosti nadležnih tijela Republike Hrvatske.

O izostanku napretka od strane Republike Srbije u rješavanju pitanja nestalih osoba, Ministarstvo je izvijestilo Ministarstvo vanjskih i europskih poslova, s kojim u suradnji, redovito prati izvješća (*non paper*) Europske komisije o poglavljima 23. i 24. za Srbiju. U svojem očitovanju iz srpnja 2023. godine, Ministarstvo se činjenično izjasnilo kako od 2014. godine nije evidentiran napredak u rješavanju slučajeva nestalih osoba, odnosno kako Republika Srbija nije doprinijela rješavanju zahtjeva Republike Hrvatske u području nestalih osoba. Također, Ministarstvo se nedvojbeno izjasnilo kako će ustrajati na otvorenim pitanjima, a napredak Republike Srbije ocjenjivati prema njihovom rješavanju.

**3.1.2. Bosna i Hercegovina**

Radi rješavanja oko 200 slučajeva nestalih osoba u odnosima između Republike Hrvatske i Bosne i Hercegovine, pri čemu Republika Hrvatska putem Ministarstva traga za 71 osobom, sukladno Protokolu o suradnji između Vlade Republike Hrvatske i Vijeća ministara Bosne i Hercegovine u traženju nestalih osoba i Pravilima postupanja za njegovu provedbu, tijekom 2023. godine nastavljena je suradnja nadležnih državnih tijela Republike Hrvatske i Bosne i Hercegovine.

Nastavljena je razmjena informacija i saznanja o nestalim osobama putem pisane korespondencije između nadležnih tijela te je provedeno terensko istraživanje jedne lokacije (kojom prilikom posmrtni ostaci nisu *pronađeni)* kao i trilateralni zajednički terenski izvid moguće lokacije ukopa 28. ožujka 2023. godine.

Iz Bosne i Hercegovine preuzeti su posmrtni ostaci jedne osobe nestale na području Republike Hrvatske 1991. godine.

Uz navedeno, s nadležnim tijelima Bosne i Hercegovine, nastavljena je suradnja i u okviru multilateralnog mehanizama (provedba *Okvirnoga plana za traženje osoba nestalih u oružanim sukobima na području bivše Jugoslavije* pokrenutoga na inicijativu Međunarodne komisije za nestale osobe.)

### 3.2. Suradnja s međunarodnim organizacijama i mehanizmima

Radi daljnjeg pospješenja procesa traženja nestalih osoba, nadležna tijela Republike Hrvatske surađuju s međunarodnim organizacijama - od Međunarodne komisije za nestale osobe, Međunarodnog odbora Crvenog križa, mehanizama uspostavljenih pri Ujedinjenim narodima, i dr.. Ta suradnja je nastavljena i u izvještajnom razdoblju, pri čemu se osobito ističe suradnja po prethodno započetim projektima s Međunarodnom komisijom za nestale osobe i Međunarodnim odborom Crvenoga križa.

**3.2.1. Međunarodna komisija za nestale osobe (MKNO)**

Suradnja s Međunarodnom komisijom za nestale osobe (u daljnjem tekstu: MKNO), tijekom 2023. godine, odvijala se u sljedećim projektima:

1. **Nastavak provedbe Okvirnog plana za rješavanje pitanja osoba nestalih u sukobima na području bivše Jugoslavije**

U izvještajnom razdoblju nastavljena je provedba *Okvirnoga plana za rješavanje pitanja nestalih osoba u sukobima na području bivše Jugoslavije* (u daljnjem tekstu: Okvirni plan). Okvirni plan sklopljen je 2018. godine na inicijativu MKNO-a, a uz podršku Vlade Ujedinjenog Kraljevstva, radi jačanja multilateralne suradnje nadležnih tijela za traženje nestalih osoba Republike Hrvatske, Bosne i Hercegovine, Crne Gore, Republike Kosovo i Republike Srbije. Planom su obuhvaćene sljedeće ključne aktivnosti od zajedničkog interesa: *Baza podataka aktivnih slučajeva osoba nestalih u sukobima na području bivše Jugoslavije;* rješavanje slučajeva neidentificiranih posmrtnih ostataka te razmjena informacija o mjestima mogućih masovnih i pojedinačnih grobnica.

U izvještajnom razdoblju, predstavnici Ministarstva sudjelovali su na sastancima Skupine za nestale osobe održanim 8. siječnja 2023. godine i 18. svibnja 2023. godine u Zagrebu te u okviru summita Berlinskog procesa, 16. listopada 2023. godine.

Nadalje, nakon objave „*Baze podataka aktivnih slučajeva osoba nestalih u sukobima na području bivše Jugoslavije*“, nastavljeno je njeno aktivno korištenje i ažuriranje svih relevantnih podataka o osobama za kojima je pokrenut postupak traženja u vezi s događajima na području Republike Hrvatske tijekom Domovinskoga rata. S ciljem omogućavanja uvida u stanje popisa te informacija o nestalim osobama koje se ažuriraju u stvarnom vremenu, Baza podataka pruža povratne informacije ili saznanja o pojedinoj nestaloj osobi te stoga predstavlja koristan mehanizam u daljnjim nastojanjima za rasvjetljavanjem sudbina nestalih osoba.

Glede rješavanja slučajeva neidentificiranih posmrtnih ostataka, kao drugog područja obuhvaćenoga Okvirnim planom, u izvještajnom razdoblju, uz sudjelovanje predstavnika Ministarstva, održan je jedan sastanak Radne skupine za rješavanje neidentificiranih slučajeva 30. i 31. studenog 2023. godine u Mostaru. U kontekstu Okvirnog plana za rješavanje slučajeva neidentificiranih posmrtnih ostataka, intezivirane se aktivnosti usmjerene na razmjenu podataka o krvnim srodnicima nestalih osoba kao i na prikupljanje dodatnih referentnih uzoraka.

Imajući u vidu značaj multilateralne suradnje, uspostavljene Okvirnim planom, u rješavanju slučajeva od zajedničkoga interesa kao i za unaprjeđenje metodologije rada uopće, Ministarstvo je dalo punu i konstruktivnu potporu ovoj inicijativi te je u cijelosti ispunilo/ispunjava usuglašene obveze.

1. **Zajednički projekt identifikacija metodom analize DNA**

Uz provedbu Okvirnoga plana, u izvještajnom razdoblju nastavljena je i provedba *Zajedničkog projekta identifikacija metodom analize DNA* zaključenoga 2004. godine između Ministarstva i MKNO-a.

Sukladno odredbama toga Projekta, nastavljena je razmjena nalaza uzoraka posmrtnih ostataka i referentnih uzoraka radi identifikacije, kao i razmjena podataka o krvnim srodnicima radi prikupljanja dodatnih referentnih uzoraka, a uz punu zaštitu podataka sukladno najvišim međunarodnim standardima

Na inicijativu Uprave za zatočene i nestale tijekom 2023. godine intenzivirana je provedba *Zajedničkog projekta identifikacija metodom analize DNA.* Zbog sve većega broja složenih slučajeva identifikacija posmrtnih ostataka, Ministarstvo je iniciralo sastavljanje protokola postupanja u tim slučajevima.

Izuzetno uspješnom provedbom Projekta od 2004. godine, omogućena je završna identifikacija posmrtnih ostataka ukupno 554 osobe nestale ili smrtno stradale na području Republike Hrvatske. Uz doprinos u rješavanju konkretnih slučajeva nestalih osoba, ovaj Projekt, utemeljen na ravnopravnim i partnerskim odnosima, pridonio je daljnjem razvoju metodologije i dostizanju najviših standarda u Republici Hrvatskoj u području identifikacije posmrtnih ostataka.

**3.2.2. Međunarodni odbor Crvenoga križa**

U području suradnje s Međunarodnim odborom Crvenoga križa (u daljnjem tekstu: MOCK), u izvještajnom razdoblju nastavljena je raščlamba dokumentacije zaprimljene provedbom *Memoranduma o suglasnosti između Ministarstva hrvatskih branitelja i Međunarodnog odbora Crvenog križa o prijenosu i uporabi informacija i dokumenata o osobama nestalim u Domovinskom ratu u Republici Hrvatskoj (1991.-1995.), pribavljenih iz međunarodnih arhiva*, sklopljenog 17. 7. 2019. godine.

Također, Ministarstvo je nastavilo izravnu suradnju s MOCK-om, kao i onu posredstvom Hrvatskog Crvenoga križa, u ažuriranju evidencije nestalih osoba, kao i prilikom organizacije završnih identifikacija posmrtnih ostataka, u slučajevima kada obitelji nestalih i smrtno stradalih osoba čija je identifikacija organizirana, borave ili prebivaju izvan Republike Hrvatske.

Imajući u vidu poseban značaj i ugled kojega MOCK uživa na općoj razini u pružanju humanitarnih usluga, kao i doprinos u rješavanju konkretnih slučajeva nestalih osoba, nadležna tijela i u predstojećem razdoblju planiraju nastavak suradnje u svim navedenim projektima.

### 3.3. Suradnja s udrugama

Polazište u rješavanju pitanja nestalih osoba u Republici Hrvatskoj, koje je ugrađeno i u Zakon, jest pravo obitelji da saznaju istinu o sudbini svojih članova. Ministarstvo posebnu pozornost posvećuje odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa i udrugama koje ih okupljaju. Vodeći se istim ciljem – pronalaskom njihovih nestalih i smrtno stradalih članova, postignuta je kontinuirana suradnja utemeljena na zajedništvu. Pri tom, posebno se ističe izrazito dobra suradnja i partnerski odnos sa Savezom udruga obitelji zatočenih i nestalih hrvatskih branitelja i Zajednicom udruga civilnih stradalnika Domovinskoga rata Hrvatske.

Tako je Ministarstvo održalo sastanke s predstavnicima udruga koje okupljaju obitelji nestalih, kojom prilikom su predstavnicima udruga pružene cjelovite informacije o provedenim i planiranim aktivnostima u području potrage za osobama nestalim u Domovinskom ratu. U svim slučajevima i u mjeri u kojoj je moguće, obitelji nestalih osoba i udruge koje ih okupljaju, aktivno su sudjelovale u procesu traženja.

Također, Ministarstvo je sudjelovalo u programima udruga koje okupljaju obitelji nestalih osoba - od izvještajnih sabora, obljetnica i javnih tribina gdje je, s predstavnicima drugih nadležnih tijela u području potrage za nestalim osobama, pružilo pune informacije o svome radu. Posebno ističemo obilježavanje Međunarodnoga dana nestalih osoba i Dana sjećanja na nestale osobe u Domovinskom ratu, održano 30. kolovoza 2023. godine u Varaždinu, u organizaciji udruga obitelji nestalih osoba, a uz potporu i pokroviteljstvo Ministarstva, koje je tom prilikom ujedno predstavilo svoj rad. Ovom je prigodom ujedno, dodjelom braniteljskih zahvalnica, odano priznanje zdravstvenim ustanovama i medicinskim fakultetima čiji su djelatnici sudjelovali u procesima ekshumacija, obrade i identifikacija posmrtnih ostataka osoba stradalih tijekom Domovinskog rata, od početka velikosrpske agresije 1991. do danas.

Ministarstvo je bilo na raspolaganju udrugama za sve pisane upite i zamolbe za dostavom podataka na koje je pravovremeno odgovaralo, a o svim aktivnostima vezanim uz traženje nestalih osoba, Ministarstvo je udruge, kao i cjelokupnu javnost, izvještavalo putem službenih informativnih kanala.

Radi daljnjeg podizanja svijesti javnosti o pitanju osoba nestalih u Domovinskom ratu te predstavljanja napora i postignuća u njihovom pronalasku, Ministarstvo je sudjelovalo na obilježavanju 30. obljetnice VRO „Maslenica“ u Zadru, taktičko-tehničkom zboru povodom obilježavanja VRO „Medački džep“ u Gospiću, taktičko-tehničkom zboru povodom obilježavanja Dana Hrvatske vojske, Dana Hrvatske kopnene vojske i 31. obljetnice ustrojavanja Hrvatske vojske (Zagreb, svibanj 2023. godine), zatim povodom obilježavanja Dana pobjede i domovinske zahvalnosti, Dana hrvatskih branitelja i 27. obljetnice vojno-redarstvene operacije „Oluja“ (Knin, kolovoz 2023. godine) te povodom obilježavanja 31. obljetnice Bitke za Vukovar (Vukovar, rujan 2023. godine).

Uz udruge koje okupljaju obitelji nestalih, ostvarena je suradnja s Hrvatskim društvom logoraša srpskih koncentracijskih logora u provedbi nadnacionalnoga projekta „Spomen obilježja Domovinskoga rata“, a s ciljem dostojanstvenog obilježavanja stradavanja hrvatskih branitelja i civila iz Domovinskoga rata.

## UTROŠAK FINANCIJSKIH SREDSTAVA

Za provedbu aktivnosti terenskih istraživanja i ekshumacije, obrade i identifikacije posmrtnih ostataka te pogrebne skrbi o identificiranim žrtvama (iz točke 1. Izvješća), Državnim proračunom za 2023. godinu, osigurana su financijska sredstva u iznosu od 1.163.463,00 eura, od kojih su (prema stanju na dan 31. prosinca 2023. godine) utrošena sredstva u iznosu od 923.830,72 eura.

## Zaključak

U izvještajnom razdoblju, sva nadležna tijela u Republici Hrvatskoj, predvođena Ministarstvom, pridonijela su rješavanju pitanja osoba nestalih u Domovinskom ratu, provedbom aktivnosti iz svoje nadležnosti.

Tako su prikupljena saznanja o 49 mogućih mjesta prikrivenih masovnih i pojedinačnih grobnica, provedeno je cjelovito terensko istraživanje 28 indiciranih lokacija (pretraženo je 23.289 m2), pronađeni su i ekshumirani posmrtni ostaci 11 osoba. Nadalje, završno su identificirani posmrtni ostaci 13 osoba te je organizirana je pogrebna skrb za 24 identificirane osobe.

Uz aktivnosti izravno usmjerene na rješavanje slučajeva nestalih osoba, sukladno Zakonu, nastavljene su i aktivnosti radi daljnjeg unaprjeđenja metodologije rada, posebice u području obrade i identifikacije posmrtnih ostataka.

Nastavljeni su napori u području unaprjeđenja bilateralne suradnje, no ključnom preprekom pronalasku nestalih osoba i dalje ostaje izostanak suradnje od strane nadležnih tijela Republike Srbije.

Također, nastavljena je suradnja s međunarodnim organizacijama koje se u svom djelokrugu bave pitanjem nestalih osoba.

Posebna pozornost posvećena je odnosu s obiteljima nestalih i smrtno stradalih osoba u Domovinskom ratu za koje nije poznato mjesto ukopa. U izvještajnom razdoblju je nastavljena iznimna suradnja i partnerski odnos s udrugama koje okupljaju obitelji nestalih osoba, osobito sa Savezom udruga obitelji zatočenih i nestalih hrvatskih branitelja.

No, unatoč svim uloženim naporima, Republika Hrvatska, putem nadležnoga Ministarstva još traga za 1803 nestale i smrtno stradale osobe u Domovinskom ratu za koje nije poznato mjesto ukopa (stanje evidencija na dan 31. prosinca 2023. godine).

1. Kao što je navedeno u Odjeljku 1.4. (str. 5), za svih 13 osoba identificiranih u izvještajnom razdoblju, pri Ministarstvu je bio pokrenut postupak traženja. [↑](#footnote-ref-1)